KLANKGOLF tref Suid-Afrikaanse musiekmark - Plectrum
Debuut Musiek Nuus Vertonings
Oktober 28, 2019 Oktober 28, 2019 Plectrum
Wat gebeur wanneer 'n solokunstenaar en musiekgroep bymekaarkom om saam musiek te maak? KLANKGOLF, 'n splinternuwe, kontemporêre musiekbeweging, ontstaan.
KLANKGOLF kombineer die uitsonderlike talent en ondervinding van die musikant, Carla van Wijk en die akoestiese musiekgroep, Victor Bravo (Weco van Bastenen Jopie Pienaar).
Die drie beplan om hulde te bring aan die legendes van die hede én die verlede, maar wil ook nuwe lewe blaas in die Suid-Afrikaanse (en veral die Afrikaanse) musiekmark.
"Ons vertoning is besonders omdat dit 'n gesonde balans handhaaf tussen oorspronklike liedjies en gewilde treffers. Mense kan uitsien na kwaliteitmusiek deur talentvolle musikante," sê Carla, die enigste roos en mede-voorsanger van die groep. "Daar gaan iets wees vir elkeen se smaak en ons sien uit daarna om lekker saam met gehore te sing en kuier."
Dié passievolle trio kom almal uit die Vaaldriehoek en het mekaar in plaaslike musiekkringe ontmoet. Hulle is baie opgewonde oor die geleentheid om vir die eerste keer op 'n gestruktureerde wyse saam te werk. KLANKGOLF se eerste toer skop binnekort af en beloof om 'n onvergeetlike produksie te wees.
"Om saam met vriende en musikante te werk vir wie ek soveel bewondering en respek het, maak my opgewonde en ek sien uit daarna om die eindresultaat met almal te deel," sê Weco, mede-voorsanger van KLANKGOLF.
KLANKGOLF glo dat musiek 'n universele taal is wat direk met die hart praat. Juis daarom is dit die hooffokus van die groep se werk.
Die treffende manier waarop hulle bestaande verwerkings aanpak, nuwe materiaal skep en verskillende klanke (elektriese kitaar, klavier, baskitaar, ritmekitaar en meer) kombineer, sal nie net 'n plesier wees vir elke oor nie, maar 'n blywende indruk op musiekliefhebbers laat.
KLANKGOLF kombineer 'n hele rits oorspronklike werke (deur Carla en Victor Bravo), asook 'n wye verskeidenheid bekende kuiermusiek wat beloof om enige luisteraar tevrede te stel.